தேசிய ஐதரசன் கப்பல்

தேசிய ஐதரசன் கப்பல் (National Hydrogen Ship) என்பது இந்தியத் தொழில் நுட்பத்தில் தயாரிக்கப்பட்ட ஐதரசன் பயணிகள் கப்பலாகும். இது உத்தரப்பிரதேச மாநிலத்தின் முக்கிய நகரமான வாரணாசியின் கங்கை ஆற்றின் நமோ காட் படித்துறையயில் நடைபெற்ற விழாவில் 2025 ஆம் ஆண்டு திசம்பர் மாதம் 11 ஆம் தேதியன்று மத்திய துறைமுகங்கள் கப்பல் போக்குவரத்து மற்றும் நீர் வழிகள் துறை அமைச்சர் சர்பானந்த சோனாவால் அவர்களால் தொடங்கி வைக்கப்பட்டது. இக்கப்பலானது நமோவிலிருந்து லாலிதா வரை பயணிகள் போக்குவாரத்திற்காக இயக்கப்படும்.

 நோக்கம்
பசுமை எரிசக்திப் பயன்​பாடு, நகரங்களுக்கு இடையி​லான இணைப்பு மற்றும் பொது​மக்​களின் வசதி ஆகிய​வற்​றுக்கு முன்​னுரிமை கொடுத்து பயண நேரத்தையும் செலவையும் குறைப்பது இக்கப்பல் உருவாக்கப்பட்டதன் நோக்கமாகும். 
 முக்கியத்துவம் 
நாட்டிலேயே முதல் முறையாக ஐதரசனில் இயங்கும் கப்பல் சேவை தொடங்கப்பட்டுள்ளது. இத் திட்டமானது இந்தியாவின் தொழில் நுட்ப வளர்ச்சியைக் காட்டுவது மட்டுமல்லாமல் சுற்றுச்சூழலுக்கு பாதிப்பு ஏற்படுத்தாத பசுமை எரிசக்தி திட்டமாகும். இந்தியாவின் வளர்ச்சிக்கு உள்நாட்டு நீர் வழிப் போக்குவரத்தும் முக்கியத்துவம் வாய்ந்தாக உள்ளது. இது டீசலுக்குப் பதிலாக ஐதரசன் எரிபொருளைப் பயன்படுத்துவதால் நீராவி மட்டுமே உமிழ்வாக வெளியேறும். தேசிய பசுமை ஐதரசன் திட்டத்தின் நீட்டிப்பாக 2030-க்குள் நாட்டைப் பசுமை ஐதரசன் உற்பத்தியில் உலகளாவிய மையமாக மாற்றுவதையும் கடல்சார் போக்குவரத்தில் கார்பன் உமிழ்வைக் குறைப்பதையும் நோக்கமாகக் கொண்டுள்ளது. 

 உருவாக்கம் 
இக்கப்பலானது கொச்சி கப்பல் தளத்தில் மற்றும் உள்நாட்டு நீர்வழி ஆணையத்தின் அரித் நெளகா (பசுமை படகு) திட்டத்தின் கீழ் உருவாக்கப்பட்டது.  மொத்த செலவு 17.5 கோடி ஆகும். மத்திய அரசின் துறைமுகங்கள் கப்பல் போக்குவரத்து மற்றும் நீர் வழிகள் துறை அமைச்சகம் மொத்த செலவில் 75% நிதியை வழங்கியுள்ளது. ஐதரசன்  எரிபொருளைப் பயன்படுத்தி படகுகள் மற்றும் கப்பல்களை இயக்குவது உள்நாட்டு நீர்வழிப்போக்குவரத்தை நவீனமயமாக்கும் மத்திய அரசின் நீண்டகாலத் திட்டத்தின் ஒரு பகுதியாகும்.

 சிறப்பம்சம் 
ஐதரசன் எரிபொருளைப் பயன்படுத்தி கப்பல் இயக்கும் நாடுகளின் வரிசையில் சீனா, நார்வே, நெதர்லாந்து, சப்பான் ஆகிய நாடுகளுக்கு அடுத்து ஐந்தாவதாக இந்தியா உள்ளது. 24 மீட்டர் நீளம் உள்ள இக்கப்பல் ஒரு கட்டுமர வகைக் கப்பலாகும். இக்கப்பல் கங்கை ஆற்றில் தேசிய நீர்வழி எண் -1 தடத்தில் இயக்கப்படுகிறது. ஒருமுறை ஐதரசனை நிரப்பினால் சுமார் 8 மணி நேரம் வரை செயல்படும் திறன் கொண்டது. இக்கப்பலில் 50 பயணிகள் வரை அமர்ந்து பயணம் மேற்கொள்ளலாம்.

 மேற்கோள்கள் 

பகுப்பு:இந்தியாவில் போக்குவரத்து
பகுப்பு:கப்பல் வகைகள்